Adv. Barbie sit steeds | Rapport
Aussieboer: Die K-woord is verby sy sellby-date! Ek het gedog die k-woord (kwota) sou darem nou al verdwyn het. Argiewe
Adv. Barbie sit steeds
Cézanne Visser, wat tans sewe jaar uitdien weens onder meer die seksuele aanranding van jong meisies, het weereens ’n stryd in die hof verloor nadat die paroolraad al verskeie kere geweier het om haar tronkstrafvonnis na korrektiewe toesig om te skakel.Visser se aansoek om ’n besluit deur die paroolraad, wat al twee keer die afgelope jaar bevind het sy is nie ’n geskikte kandidaat vir vonnisomskakeling nie, op hersiening te laat neem, is Woensdag in die hooggeregshof in Pretoria afgekeur.Rapport het op 19 Februarie vanjaar berig hoe Visser se regsverteenwoordiger, dr. Llewellyn Curlewis, gesê het die nasionale kommissaris van korrektiewe dienste (DKD), mnr. Tom Moyane, het aanbeveel Visser moet danksy haar “goeie gedrag en omdat sy gerehabiliteer is” vrygelaat word. “Sy het haar skuld aan die samelewing betaal. Sy het haar les geleer,” het Curlewis toe gesê.Maar Visser het in Mei en toe weer in Augustus voor die paroolraad verskyn, waartydens hulle albei kere besluit het sy kwalifiseer nie vir vonnisomskakeling nie.Visser het volgens Rapport se susterkoerant, Beeld, ’n dringende aansoek teen onder meer die minister van korrektiewe dienste en die paroolraad ingedien nadat haar vertoë op 7 Augustus weer geweier is. Die hof het bevind dat haar aansoek nie dringend is nie en dat sy die koste vir die aansoek moet betaal. Curlewis het Vrydag gesê Visser is teleurgesteld in die beslissing van die hof dat dringendheid afwesig is, maar dat hulle steeds optimisties is dat die meriete van haar aansoek uiteindelik sal slaag.“Die regsproses is verseker nog nie afgehandel nie. Cézanne versoek geen spesiale behandeling nie, maar pleit eenvoudig vir ’n regverdige, spoedige en objektiewe beoordeling van haar regsposisie en feite soos gestel in die hofstukke.“Hoe groter die aanvanklike teleurstelling(s), hoe meer bevredigend die uiteindelike uitkoms indien positief,” sê Curlewis.Visser is in Mei 2010 tot sewe jaar tronkstraf gevonnis nadat sy skuldig bevind is op aanklagte van onder meer onsedelike aanranding op kinderhuiskinders en volwasse vroue. Haar medebeskuldigde en voormalige minnaar, Dirk Prinsloo, het destyds midde-in die verhoor landuit gevlug en dien tans 13 jaar tronkstraf uit in Bela-Rusland ná ’n mislukte bankrooftog daar.
Johannesburg SouthDatacentrix (Pty) Ltd
Business Development Manager Midrand / JHB Johannesburg CBDService Solutions Staffing